รูดปรื๊ดดด
ยุคของนวัตกรรมบัตรพลาสติก ใครๆ ก็รูดปรื๊ดได้ ตั้งแต่ระดับแพลทินัมถึงบัตรกดเงินสด
3 ก.พ. 2558

ยุคของนวัตกรรมบัตรพลาสติก ใครๆ ก็รูดปรื๊ดได้ ตั้งแต่ระดับแพลทินัมถึงบัตรกดเงินสด
แต่ถ้ารู้ตัวว่าวินัยการเงินไม่ดี รูดมาไม่มีปัญญาจ่ายเต็ม แต่อยากใช้จ่ายสะดวก ไม่ต้องพกเงินสดมากๆ ก็ต้องเปลี่ยนไปใช้บัตรเดบิตที่คุมการใช้จ่ายได้ เพราะไม่มีวงเงินล่วงหน้าให้เชื่อก่อน
ถึงอย่างนั้นการจะผลักดันบัตรเดบิตก็ไม่ง่าย เพราะยังติดที่ร้านค้าในวงกว้างยังไม่นิยมใช้ จึงไม่น่าแปลกใจว่ายอดรูดซื้อสินค้าและบริการ ณ จุดขาย ระหว่างบัตรเดบิตและเครดิตการ์ดจะต่างกันเกือบ 30 เท่า
แต่ล่าสุด “ธนาคารกสิกรไทย” ดูจะไม่สนอุปสรรคที่ว่า ถ้าร้านค้าทั่วไปไม่รับก็จับมือกับเชนร้านค้ารายใหญ่เพื่อเป็นหัวหอกดันการใช้ซะเลย จึงเป็นที่มาของพันธมิตรกับ “เซเว่นอีเลฟเว่น” ที่มีสาขามากกว่า 8,000 แห่งทั่วประเทศ ออกบัตรเดบิตกสิกรไทย 7 PURSE เพื่อให้เป็นกระเป๋าสตางค์อิเล็กทรอนิกส์ที่นอกจากซื้อของในเซเว่นอีเลฟเว่นแล้ว ยังรูดซื้อตามร้านทั่วไปได้ตามปกติด้วย
เดิมนั้นเซเว่นฯ จะมีบัตรของตัวเองอยู่แล้ว แต่ใช้ได้เฉพาะซื้อสินค้าร้านในเครือ โดยไม่รับบัตรเดบิตนอกค่าย ไม่ว่าจะสถาบันการเงินไหนก็ตาม
ที่ผ่านมาภาพรวมตลาดบัตรเดบิตในปี 2557 มีอัตราการเติบโตต่อเนื่อง ปัจจุบันมีผู้ถือบัตรเดบิตราว 45 ล้านใบ มียอดใช้จ่ายผ่านบัตรในประเทศราว 1 แสนล้านบาท เคแบงก์เป็นเบอร์ 1 ครองอยู่ 40% ที่ราว 4 หมื่นล้านบาท โดยเน้นตอบสนองไลฟ์สไตล์ลูกค้าทั้งเชิงสิทธิประโยชน์ และอารมณ์ความรู้สึกแปลกใหม่
ปกรณ์ พรรธนะแพทย์ รองกรรมการผู้จัดการอาวุโส ธนาคารกสิกรไทย เชื่อว่าฐานลูกค้าเซเว่นฯ ที่มีอยู่แทบทุกหัวมุมถนน และโปรโมชั่นต่างๆ ที่ออกร่วมกับบัตรนี้ จะช่วยเพิ่มฐานลูกค้าบัตรเดบิตของแบงก์ได้มาก ซึ่งจะเริ่มในเดือน มี.ค.
งานนี้เลยตั้งเป้าไม่มากไม่น้อย สิ้นปีนี้ต้องออกบัตรให้ได้เบาะๆ1 ล้านใบ